ตลท.สั่งขึ้นป้าย “C” 14 หุ้นงบฯ Q2 ย่ำแย่ฉุดส่วนผู้ถือหุ้นต่ำกว่า 50%
ตลท.สั่งขึ้นป้าย "C" 14 หุ้นงบฯ Q2 ย่ำแย่ฉุดส่วนผู้ถือหุ้นต่ำกว่า 50% มีผล 16 ส.ค.นี้
15 ส.ค. 2561

ตลาดหลักทรัพย์แห่งประเทศไทย (ตลท.) ขึ้นเครื่องหมาย C สำหรับหุ้นบริษัท เอเพ็กซ์ ดีเวลลอปเม้นท์ จำกัด (มหาชน) หรือ APEX, บริษัท เอคิว เอสเตท จำกัด (มหาชน) หรือ AQ, บริษัท เอเชียซอฟท์ คอร์ปอเรชั่น จำกัด (มหาชน) หรือ AS, บริษัท ดิจิตอลเทค แพลนเน็ต จำกัด (มหาชน) หรือ DIGI
รวมทั้งบริษัท อุตสาหกรรม อีเล็คโทรนิคส์ จำกัด (มหาชน) หรือ EIC, บริษัท อีเอ็มซี จำกัด (มหาชน) หรือ EMC, บริษัท ฟู้ด แคปปิตอล จำกัด (มหาชน) หรือ FC, บริษัท จี เจ สตีล จำกัด (มหาชน) หรือ GJS, บริษัท ไฮโดรเท็ค จำกัด (มหาชน) หรือ HYDRO, บริษัท เอ็มพีจี คอร์ปอเรชั่น จำกัด (มหาชน) หรือ MPG
พร้อมด้วย บริษัท ที เอ็นจิเนียร์ริ่ง คอร์เปอร์เรชั่น จำกัด (มหาชน) หรือ T, บริษัท ไทยฟิล์มอินดัสตรี่ จำกัด (มหาชน) หรือ TFI, บริษัท ทรีซิกตี้ไฟว์ จำกัด (มหาชน) หรือ TSF และบริษัท ยูนิค ไมนิ่ง เซอร์วิสเซส จำกัด (มหาชน) หรือ UMS
โดยให้มีผลวันที่ 16 ส.ค. 2561 เนื่องจากส่วนของผู้ถือหุ้นน้อยกว่า 50% ของทุนชำระแล้ว สำหรับงบการเงินไตรมาสที่ 2 สิ้นสุดวันที่ 30 มิถุนายน 2561
ทั้งนี้ หลักทรัพย์ที่ถูกขึ้นเครื่องหมาย C จะต้องซื้อด้วยบัญชี Cash Balance (คือ สมาชิกต้องดำเนินการให้ลูกค้าวางเงินสดไว้ล่วงหน้ากับสมาชิกเต็มจำนวนก่อนซื้อหลักทรัพย์นั้น) ตั้งแต่วันที่ขึ้นเครื่องหมายเป็นต้นไป จนกว่าจะแก้เหตุดังกล่าวได้